b'\n_START_ARTICLE_\nRoyal Botanic Gardens, Kew\n_START_PARAGRAPH_\nRoyal Botanic Gardens, Kew eli Kew Gardens on kasvitieteellinen puutarha ja Unescon maailmanperint\xc3\xb6kohde Lontoon lounaisosassa. Puutarha perustettiin vuonna 1761. Puutarhan johtaja on Richard Deverell._NEWLINE_Kew Gardens sai alkunsa eksoottisesta puutarhasta, jonka Tewkesburyn lordi Capel perusti 1700-luvulla ja jota Walesin leskiprinsessa Augusta laajensi suuresti. Senaikaisista rakennuksista on j\xc3\xa4ljell\xc3\xa4 William Chambersin suunnittelema Kiinalainen pagodi vuodelta 1761._NEWLINE_Joseph Banks toimi vuodesta 1773 ep\xc3\xa4virallisesti Kew Gardensin johtajana, ja kuningas Yrj\xc3\xb6 III virallisti h\xc3\xa4nen asemansa lopulta vuonna 1797. Banks l\xc3\xa4hetti kasvitieteilij\xc3\xb6it\xc3\xa4 eri puolille maailmaa, ja h\xc3\xa4nen ansiostaan Kew Gardensista muodostui edell\xc3\xa4k\xc3\xa4vij\xc3\xa4 eurooppalaisten kasvitieteellisten puutarhojen joukossa.\n_START_SECTION_\nKasvihuoneet\n_START_PARAGRAPH_\nKuuluisin Kew\xe2\x80\x99n kasvihuoneista on Palm House eli Palmuhuone. Se rakennettiin vuosina 1844\xe2\x80\x931848. Kankirautaisen huoneen suunnitteli arkkitehti Decimus Burton, ja ty\xc3\xb6n toteutusta johti Richard Turner. Nyky\xc3\xa4\xc3\xa4n Palmuhuone esittelee p\xc3\xa4\xc3\xa4osin sy\xc3\xb6t\xc3\xa4vi\xc3\xa4 trooppisia kasveja sek\xc3\xa4 palmuja ja k\xc3\xa4pypalmujen sukulaisia._NEWLINE_Temperate House (Lauhkea kasvihuone) ja Princess of Wales Conservatory (Walesin prinsessan kasvihuone) ovat puutarhojen suurimmat yleis\xc3\xb6lle avoimet huoneet. Syksyll\xc3\xa4 2006 avattiin uusin kasvihuone, Alpine House.\n_START_SECTION_\nKasvikokoelma\n_START_PARAGRAPH_\nKew\xe2\x80\x99n kasvikokoelmaa pidet\xc3\xa4\xc3\xa4n maailman kattavimpana el\xc3\xa4vien kasvien kokoelmana. Siihen kuuluu noin 44\xc2\xa0000 eri alkuper\xc3\xa4\xc3\xa4 olevaa kasvia. Seitsem\xc3\xa4n miljoonaa n\xc3\xa4ytett\xc3\xa4 kattava herbaariokokoelma sek\xc3\xa4 laaja kasvitiedett\xc3\xa4 k\xc3\xa4sittelev\xc3\xa4 kirjasto ovat my\xc3\xb6s maailman suurimpien joukossa._NEWLINE_Vaikka Kew\xe2\x80\x99ll\xc3\xa4 on melko laaja arboretum ja suuri kivikkokasvien kokoelma, kokoelman perusta on trooppisissa kasveissa. Kew tunnetaan maailmalla esimerkiksi sukujen Musa (banaanit), Encephalartos ja Amorphophallus (p\xc3\xb6kk\xc3\xb6vehkat) sek\xc3\xa4 orkideoiden kasvattajana.\n_START_SECTION_\nToiminnat\n_START_PARAGRAPH_\nPuutarha pyrkii edist\xc3\xa4m\xc3\xa4\xc3\xa4n ymp\xc3\xa4rist\xc3\xb6n suojelua lis\xc3\xa4\xc3\xa4m\xc3\xa4ll\xc3\xa4 tietoisuutta kasveista palkkaamalla tutkimushenkil\xc3\xb6kuntaa ja pit\xc3\xa4en yll\xc3\xa4 kasvikokoelmaa sek\xc3\xa4 tutkijoiden k\xc3\xa4ytt\xc3\xb6\xc3\xb6n ett\xc3\xa4 yleis\xc3\xb6n opetusta varten. Puutarha tarjoaa my\xc3\xb6s koulutusmahdollisuuksia.\n_START_SECTION_\nJulkisuus\n_START_PARAGRAPH_\nKew Gardensissa on kuvattu BBC Two -kanavalla esitetty\xc3\xa4 A Year at Kew -televisiosarjaa.'